Hæder i lange baner. Det var, hvad der ventede thyboen Johnny Hansen ved Dansktop Prisen 2017 i Herning lørdag aften. Både han og Kandis var nomineret til i alt fire priser, og de gik hjem med to af dem: Årets Dansktop Gruppe og Årets Dansktop Album. Derudover kunne Johnny Hansen også glædestrålende modtage prisen "Mig og min mentor" for sit samarbejde med Michael Korup Sørensen. Alt i alt en prishøst og en aften, der må siges at være godkendt. - Det har været en fantastisk aften og en fantastisk stemning. Jeg er glad for, at Dansktoppen har fået sin egen pris, sagde Johnny Hansen, da den sidste pris ved store show i Boxen i Herning var blevet delt ud foran 6000 tilskuere. - Vi er rigtig mange folk, der tager rundt og spiller i fyldte idrætshaller weekend efter weekend. Så Dansktoppen fortjener også sin egen pris, slog han fast og takkede for det skulderklap, priserne var. Helt tal på, hvor mange priser han har vundet på det seneste, havde Kandis-Johnny dog ikke. Men et slag på tasken lyder på 10, vurderede han storsmilende. Og så er både Dansktop Prisen og diverse Music Awards-priser også talt med. - Men det vigtigste er at komme ud og spille. Det er jo det, vi brænder for og lever af, det er det, vi gerne vil. Så vi skal ud på landevejen og møde publikum, sagde Johnny Hansen. Desværre blev det lørdag aften ikke til nogen pris til Hjørring-bandet Kejser Larsen. Gruppen var nomineret til prisen for Årets Dansktophit, men den pris endte Gry Meilstrup med at tage hjem for sin sang "Kom og kys mig".
Johnny Hansen og Kandis, der har base i smukke Thy, blev nogle af de helt store vindere ved lørdag aftens Dansktop Prisen 2017.